送完親戚去澳門碼頭之後，行過呢頭，見到「醋娘子」，啱哂鍾意食辣嘅我。我特別鍾意食前菜，見到小木耳同海蜇都好吸引，兩樣都想食，所以叫哂兩樣我至愛。麻辣小木耳好爽口，好味，不過真係幾辣。五香牛𦟌拼海蜇，海蜇十分開胃醒神，口感清爽，食落好爽；牛𦟌好入味。點少得叫小籠包，外皮唔厚，而且好多汁，一咬落去，好多湯汁泌出來，好香，中間團肉，調味不錯，令人有想再吃嘅感覺。咸魚鷄粒炒飯，好食口，炒得唔油又唔會黏糊糊，有水準。